Caterina Boratto

Atris ëd cine e ëd teatro.
Nassùa a Turin ai 15 ëd mars 1915, mòrta a Roma ai 14 dë stèmber 2010.

Sò pare Maurilio a l'era nà a Brooklyn da 'n pare piemontèis emigrà e a quìndes agn a l'era tornà a Turin ansema a soa mare.
Dël 1910 Maurilio a l'avìa marià Albertin-a e la cobia a l'ha avù, dzorpì che Caterina, ij fieuj Giuseppe, Nando, Filiberto e Renato.
La famija a stasìa al fond ëd contrà Cibrari.

Da giovo la fija, ch'a l'era granda, bela e con dij longh cavèj biond, a studiava cant e piano.
A vintun agn a l'era presentasse a 'n concors ëd cant a l'E.I.A.R. e a l'avìa arseivù ij compliment dël compositor Pietro Mascagni, ch'a fasìa part ëd la comission.
A l'é stàita peui l'atris Evelina Poli che, scotand-la canté, a l'ha capì che la fija a podìa avèj n'avnì tant 'me cantanta che coma atris; antlora a l'ha mnala a Roma e dël 1937 a l'é anandiasse la cariera ëd Caterina Boratto.
An cost perìod l'atris a l'ha avù na stòria d'amor tribulà con ël tenor Tito Schipa.

Ëd gené 1939, ansema a Schipa, Boratto a l'é ambarcasse an sla nav Andrea Doria për andé a Hollywood.
S-ciopaje la guèra, a l'é torna ambarcasse, da sola, për l'Italia.
Rivà an Ëspagna, a l'han pijala për na spia e a l'han sequestraje tut lòn ch'a l'avìa e chila a l'é rivà a Turin ch'a l'avìa pi gnente.

A l'avìa conossù  ël pilòta Guido Guidi 'd Romena e ij doi a j'ero butasse a parlesse, ma chiel a l'é mòrt an n'assident con ël reoplan.
Peui Boratto a l'é mariasse con ël padron ëd la clìnica Sanatrix, an sla colin-a 'd Turin, ma ël mariage a l'é andàit a baron.
Chila a l'é tornà a Roma e a l'ha arpijà a fé 'd cine e 'd teatro, ansema a vàire regista arnomà: a l'ha travajà con Bonnard, Freda, Federico Fellini, Alessandro Blasetti, Massimo Franciosa, Pier Paolo Pasolini, Dino Risi, Nanni Loy.
A l'ha ëdcò travajà a la television.

Boratto, Caterina
Boratto, Caterina
Boratto, Caterina